ਬਹੁਪੱਖੀ ਪ੍ਰਤਿਭਾ ਦੀ ਮਾਲਕ ਅਮਿਤਾ ਪਾਠਕ ਕਿਸਮਤ ਦੀ ਵੀ ਧਨੀ ਹੈ। ਅਮਿਤਾ ਮਸ਼ਹੂਰ ਫ਼ਿਲਮ ਨਿਰਮਾਤਾ ਕੁਮਾਰ ਮੰਗਤ ਪਾਠਕ ਦੀ ਧੀ ਹੈ। ਅਮਿਤਾ ਨੇ ਆਪਣੇ ਪਿਤਾ ਦੀ ਫ਼ਿਲਮ ਨਾਲ ‘ਹਾਲੇ ਏ ਦਿਲ’ ਰਾਹੀਂ ਬਾਲੀਵੁੱਡ ’ਚ ਦਸਤਕ ਦਿੱਤੀ ਸੀ ਪਰ ਉਸ ਨੂੰ ਕੋਈ ਖਾਸ ਹੁੰਗਾਰਾ ਨਹੀਂ ਮਿਲਿਆ ਸੀ। ਇਹ ਫ਼ਿਲਮ ਕਰਨ ਤੋਂ ਪਹਿਲਾ ਅਮਿਤਾ ਨੇ ‘ਸ਼ਿਖਰ’ ਤੇ ‘ਓਮਕਾਰਾ’ ਵਿੱਚ ਸਹਾਇਕ ਨਿਰਦੇਸ਼ਕ ਵਜੋਂ ਕੰਮ ਕੀਤਾ। ਫਿਰ ‘ਆਕਰੋਸ਼’ ’ਚ ਛੋਟਾ ਜਿਹਾ ਕਿਰਦਾਰ ਨਿਭਾਇਆ ਤੇ ‘ਅਤਿਥੀ ਤੁਮ ਕਬ ਜਾਓਗੇ’ ਦਾ ਨਿਰਮਾਣ ਕੀਤਾ। ਹੁਣ ਅਮਿਤਾ ਆਪਣੇ ਪਿਤਾ ਤੇ ਭਾਈ ਅਭਿਸ਼ੇਕ ਪਾਠਕ ਦੁਆਰਾ ਬਣਾਈ ਫ਼ਿਲਮ ‘ਬਿੱਟੂ ਬਾਸ’ ਰਾਹੀਂ ਪੁਲਕਿਤ ਸਮਰਾਟ ਨਾਲ ਨਜ਼ਰ ਆਵੇਗੀ। ਪੇਸ਼ ਹਨ ਉਸ ਨਾਲ ਗੱਲਬਾਤ ਦੇ ਅੰਸ਼:

 ਸਵਾਲ: ਆਪਣੇ ਘਰ ਦੀ ਦੂਜੀ ਫ਼ਿਲਮ ’ਚ ਕੰਮ ਕਰਕੇ ਕਿਹੋ ਜਿਹਾ ਲੱਗਿਆ?
ਜਵਾਬ:ਅਮਿਤਾ ਦਾ ਕਹਿਣਾ ਹੈ ਕਿ ਮੈਂ ਤੇ ਮੇਰਾ ਪਰਿਵਾਰ ਆਪਣੇ ਨਿੱਜੀ ਜਜ਼ਬਾਤਾਂ ਦੀ ਥਾਂ ਦਰਸ਼ਕਾਂ ਦੇ ਜਜ਼ਬਾਤਾਂ ਦੀ ਕਦਰ ਕਰਦੇ ਹਾਂ। ਉਸ ਦਾ ਕਹਿਣਾ ਹੈ ਕਿ ਇਸ ਫ਼ਿਲਮ ’ਚ ਮੇਰੀ ਚੋਣ ਲਈ ਆਡੀਸ਼ਨ ਹੋਇਆ ਤੇ ਨਿਰਦੇਸ਼ਕ ਸੁਪਵਿੱਤਰ ਬਾਬੁਲ ਨੇ ਮੇਰੇ ਪਿਤਾ ਨੂੰ ਇਸ ਭੂਮਿਕਾ ’ਚ ਮੇਰੇ ਪੂਰੀ ਤਰ੍ਹਾਂ ਫਿੱਟ ਬੈਠਣ ਦੀ ਗੱਲ ਕਹੀ ਸੀ। ਅਸੀਂ ਫ਼ਿਲਮ ਦਰਸ਼ਕਾਂ ਲਈ ਬਣਾਉਂਦੇ ਹਾਂ ਤੇ ਕੋਈ ਵੀ ਬਾਪ ਸਿਰਫ਼ ਆਪਣੀ ਧੀ ਲਈ ਫ਼ਿਲਮ ਨਿਰਮਾਣ ਜਿਹੇ ਕਾਰਜਾਂ ’ਚ ਕਰੋੜਾਂ ਰੁਪਏ ਲਾ ਕੇ ਜੂਆ ਨਹੀਂ ਖੇਡੇਗਾ। ਇਸ ਫ਼ਿਲਮ ’ਚ ਮੇਰੀ ਚੋਣ ਯੋਗਤਾ ਦੇ ਆਧਾਰ ’ਤੇ ਹੋਈ ਹੈ।

ਸਵਾਲ: ਫ਼ਿਲਮ ਬਿੱਟੂ ਬਾਸ’ ਬਾਰੇ ਕੀ ਕਹੋਗੇ?
ਜਵਾਬ: ਇਹ ਕਹਾਣੀ ਪੰਜਾਬ ਦੇ ਆਨੰਦਪੁਰ ਸਾਹਿਬ ਇਲਾਕੇ ਨਾਲ ਸਬੰਧਤ ਹੈ, ਜਿੱਥੇ ਬਿੱਟੂ ਬਾਂਸ ਨਾਂ ਦਾ ਚਾਲਾਕ ਤੇ ਹੱਸਮੁੱਖ ਨੌਜਵਾਨ ਵਿਆਹ  ਸਮੇਂ ਮੂਵੀ ਬਣਾਉਣ ਦਾ ਕੰਮ ਕਰਦਾ  ਹੈ। ਉਹ ਆਪਣੇ ਇਲਾਕੇ ਦਾ ਸਟਾਰ ਹੈ। ਹਰ ਕੋਈ ਉਸ ਦਾ ਦੀਵਾਨਾ ਹੈ। ਕੁੜੀਆਂ ਉਹਦੇ ਪਿੱਛੇ ਫਿਰਦੀਆਂ ਹਨ ਪਰ ਮ੍ਰਿਣਾਲਨੀ ਉਸ ਵੱਲ ਧਿਆਨ ਨਹੀਂ ਦਿੰਦੀ। ਉਹ ਬਿੱਟੂ ਬਾਸ ਨੂੰ ਜ਼ਿੰਦਗੀ ’ਚ ਪੈਸੇ ਦੀ ਅਹਿਮੀਅਤ ਬਾਰੇ ਦੱਸਦੀ ਹੈ। ਉਹ ਦੱਸਦੀ ਹੈ ਕਿ ਸਮਾਜ ’ਚ ਇੱਜ਼ਤ ਤੇ ਨਾਂ ਕਮਾਉਣ ਲਈ ਪੈਸਾ ਕਿੰਨਾ ਜ਼ਰੂਰੀ ਹੈ। ਬਿੱਟੂ ਉਹਦੇ ਪਿਆਰ ’ਚ ਪਾਗਲ ਹੁੰਦਾ ਹੈ ਅਤੇ ਉਸ ਪਿਆਰ ਦੀ ਖਾਤਰ ਪੈਸਾ ਕਮਾਉਣ ਲਈ ਸ਼ਾਰਟ-ਕਟ ਵਰਤਦਾ ਹੈ। ਫਿਰ ਕੀ ਵਾਪਰਦਾ ਇਹ ਤਾਂ ਫ਼ਿਲਮ ਆਉਣ ’ਤੇ ਪਤਾ ਲੱਗੇਗਾ।

ਸਵਾਲ: ਇਸ ਦਾ ਮਤਲਬ ਤੁਸੀਂ ਮ੍ਰਿਣਾਲਨੀ ਦਾ ਕਿਰਦਾਰ ਨਿਭਾਇਆ ਹੈ?
ਜਵਾਬ: ਜੀ ਹਾਂ, ਮੈਂ ਪੰਜਾਬੀ ਕੁੜੀ ਮ੍ਰਿਣਾਲਨੀ ਦਾ ਕਿਰਦਾਰ ਨਿਭਾਇਆ ਹੈ। ਉਹ ਇੱਕ ਅਮੀਰ ਘਰ ਦੀ ਪੜ੍ਹੀ-ਲਿਖੀ ਸਮਝਦਾਰ ਤੇ ਜ਼ਿੰਦਗੀ ਦੀ ਹਕੀਕਤ ਨੂੰ ਸਾਹਮਣੇ ਰੱਖ ਕੇ ਜਿਊਣ ਵਾਲੀ ਕੁੜੀ ਹੈ। ਉਹ ਬਿੱਟੂ ਪਿੱਛੇ ਪਾਗਲ ਨਹੀਂ। ਜਦੋਂ ਉਹਨੂੰ ਪਤਾ ਲੱਗਦਾ ਹੈ ਕਿ ਬਿੱਟੂ ਉਸ  ਨੂੰ ਪਿਆਰ ਕਰਦਾ ਹੈ ਤਾਂ ਉਸ ਨੂੰ ਦੂਰ ਕਰਨ ਲਈ ਬਿੱਟੂ ਨੂੰ ਅਮੀਰ ਬਣਨ ਦੀ ਸਲਾਹ ਦਿੰਦੀ ਹੈ।

ਸਵਾਲ: ਸੁਪਵਿੱਤਰ ਬਾਬੁਲ ਨਾਲ ਕੰਮ ਕਰਕੇ ਕਿਹੋ ਜਿਹਾ ਲੱਗਿਆ?
ਜਵਾਬ: ਬਹੁਤ ਵਧੀਆ ਲੱਗਿਆ। ਉਨ੍ਹਾਂ ਦੀ ਸੁਤੰਤਰ ਤੌਰ ’ਤੇ ਬਤੌਰ ਨਿਰਦੇਸ਼ਕ ਭਾਵੇਂ ਇਹ ਪਹਿਲੀ ਫ਼ਿਲਮ ਹੈ ਪਰ ਉਨ੍ਹਾਂ ਕੋਲ ਫ਼ਿਲਮ ਸਨਅਤ ਦਾ ਕਾਫ਼ੀ ਤਜਰਬਾ ਹੈ। ਉਨ੍ਹਾਂ ਨਾਲ ਕੰਮ ਕਰਕੇ ਮੇਰਾ ਸਕੂਟਰੀ ਚਲਾਉਣ ਦਾ ਡਰ ਖ਼ਤਮ ਹੋਇਆ।

ਸਵਾਲ: ਪੁਲਕਿਤ ਸਮਰਾਟ ਨਾਲ ਕਿਹੋ ਜਿਹਾ ਅਨੁਭਵ ਰਿਹਾ?
ਜਵਾਬ: ਪੁਲਕਿਤ, ਤਜਰਬੇਕਾਰ ਅਦਾਕਾਰ ਹੈ। ਸੀਰੀਅਲ ‘ਕਿਉਂਕਿ ਸਾਸ ਭੀ ਕਭੀ ਬਹੂ ਥੀ’ ’ਚ ਲਕਸ਼ਯ ਦਾ ਕਿਰਦਾਰ ਨਿਭਾਉਣ ਤੋਂ ਬਿਨਾਂ ਉਹ ਮਿਊਜ਼ੀਕਲ ਥੀਏਟਰ ਨਾਲ ਜੁੜਿਆ ਰਿਹਾ ਹੈ। ਉਹ ਡਾਂਸ ’ਚ ਕਾਫ਼ੀ ਮਾਹਿਰ ਹੈ। ਸਾਡੇ ਵਿੱਚ ਕੈਮਿਸਟਰੀ ਕਾਫ਼ੀ ਵਧੀਆ ਰਹੀ।

ਸਵਾਲ: ਬਿੱਟੂ ਬਾਸ ਦੌਰਾਨ ਕੋਈ ਯਾਦਗਾਰ ਘਟਨਾ?
ਜਵਾਬ: ਮੇਰਾ ਪਾਲਣ-ਪੋਸ਼ਣ ਭਾਵੇਂ ਮੁੰਬਈ ’ਚ ਹੋਇਆ ਪਰ ਮੇਰਾ ਜਨਮ ਆਨੰਦਪੁਰ ਸਾਹਿਬ ਦਾ ਹੈ। ਮੇਰੇ ਲਈ ਆਪਣੇ ਜਨਮ ਅਸਥਾਨ ਨੂੰ ਵੇਖਣਾ ਤੇ ਉੱਥੇ ਜਾ ਕੇ ਸ਼ੂਟਿੰਗ ਕਰਨਾ ਮਾਣ ਵਾਲੀ ਗੱਲ ਹੈ।

ਸਵਾਲ: ਤੁਸੀਂ ਬਹੁਤ ਘੱਟ ਫ਼ਿਲਮਾਂ ਕਰਦੇ ਹੋ?
ਜਵਾਬ: ਮੈਨੂੰ ਸਿਨੇਮਾ ਤੇ ਕਲਾ ਨਾਲ ਪਿਆਰ ਹੈ। ਅਦਾਕਾਰੀ ਮੇਰਾ ਪਿਆਰ ਹੈ। ਪੈਸਾ ਕਮਾਉਣਾ ਜਾਂ ਨੰਬਰਾਂ ਦੀ ਦੌੜ ਲਈ ਮੈਂ ਅਭਿਨੇਤਰੀ ਨਹੀਂ ਬਣੀ। ਇਸ ਲਈ ਮੈਂ ਗਿਣਤੀ ਨਾਲੋਂ ਕੰਮ ਨੂੰ ਤਰਜੀਹ ਦਿੰਦੀ ਹਾਂ।

ਪ੍ਰਸ਼ਨਃ ਅਮਿਤਾ ਪਾਠਕ ਦੀ ਪਹਿਲੀ  ਫ਼ਿਲਮ ਕਿਹੜੀ ਹੈ?


ਉੱਤਰਃ ‘ਹਾਲੇ ਏ ਦਿਲ’ ਅਮਿਤਾ ਪਾਠਕ ਦੀ ਪਹਿਲੀ  ਫ਼ਿਲਮ ‘ਹਾਲੇ ਏ ਦਿਲ’ ਹੈ।